
Text rozhodnutia
Súd: Krajský súd Banská Bystrica Spisová značka: 24S/221/2019 Identifikačné číslo súdneho spisu: 6019200570 Dátum vydania rozhodnutia: 24. 06. 2020 Meno a priezvisko sudcu, VSÚ: JUDr. Peter Molčan ECLI: ECLI:SK:KSBB:2020:6019200570.2 Opravné uznesenie Krajský súd v Banskej Bystrici v právnej veci žalobcu: H. N., nar. XX.XX.XXXX, trvale bytom G. XXX, XXX XX C., t. č. Q. L., občan SR proti žalovanému: Ústav na výkon trestu odňatia slobody, Sládkovičova 80, 974 05 Banská Bystrica - Kráľová, o preskúmanie zákonnosti rozhodnutia žalovaného, o oprave Uznesenia Krajského súdu v Banskej Bystrici č. k. 24S/221/2019-5 zo dňa 29. apríla 2020 takto r o z h o d o l : O p r a v u j e zrejmú nesprávnosť v bode 18. prvej vete Odôvodnenia Uznesenia Krajského súdu v Banskej Bystrici č. k. 24S/221/2019-5 zo dňa 29. apríla 2020 tak, že prvá veta v bode 18. Odôvodnenia predmetného Uznesenia správne znie: „Konaním žalovaného by mohlo byť zasiahnuté do práv žalobcu.“ o d ô v o d n e n i e : 1. Krajský súd v Banskej Bystrici Uznesením č. k. 24S/221/2019-5 zo dňa 29. apríla 2020 prvou výrokovou vetou zastavil konanie. Druhou výrokovou vetou rozhodol, že po právoplatnosti tohto uznesenia bude vec postúpená Krajskej prokuratúre v Banskej Bystrici. Treťou výrokovou vetou žalobcovi náhradu trov konania nepriznal. 2. Podľa § 143 zákona č. 162/2015 Z. z. Správny súdny poriadok (ďalej len „SSP“) správny súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave vydá opravné uznesenie, ktoré doručí osobám uvedeným v § 142 ods. 1 SSP. 3. Podľa § 147 ods. 2 SSP ak nie je ďalej ustanovené inak, použijú sa na uznesenie primerane ustanovenia o rozsudku vrátane ustanovenia § 139 ods. 4 a § 141. 4. Súd zistil, že v bode 18. v prvej vete odôvodnenia Uznesenia č. k. 24S/221/2019-5 zo dňa 29. apríla 2020 je uvedené, že konaním žalovaného bolo nepochybne zasiahnuté do práv žalobcu. Keďže predmetným Uznesením bolo konanie zastavené z dôvodu vecnej nepríslušnosti Krajského súdu v Banskej Bystrici ako správneho súdu na konanie a rozhodnutie vo veci a vec postúpená Krajskej prokuratúre v Banskej Bystrici ako oprávnenému vo veci konať, preto správny súd nie je oprávnený uvádzať akékoľvek právne závery vo veci samej. Preto znenie prvej vety bodu 18. predmetného Uznesenia o tom, že konaním žalovaného bolo nepochybne zasiahnuté do práv žalobcu, nie je správne. Po postúpení veci Krajskej prokuratúre v Banskej Bystrici bude až jej úlohou vec preskúmať a vo veci ďalej konať, pokiaľ dospeje k záveru, že konaním žalovaného bolo zasiahnuté do práv žalobcu. Uvedený záver vyplýva aj z formulácie celého bodu 18. predmetného Uznesenia, podľa ktorého dodržiavanie zákona, ochrana pred nezákonnými zásahmi do práv osôb umiestnených vo výkone trestu odňatia slobody (aj žalobcu), ako aj dozor nad zachovávaním zákonnosti v miestach, kde je držaný žalobca ako osoba pozbavená osobnej slobody, je zákonom zverené do pôsobnosti prokuratúry podľa § 4 ods. 1 písm. b/ v spojení s § 18 Zákona o prokuratúre. Ide preto o zrejmú nesprávnosť vo formulácii prvej vety bodu 18. odôvodnenia predmetného Uznesenia spôsobenú pri vyhotovovaní predmetného Uznesenia a správne má preto prvá veta bodu 18. predmetného Uznesenia znieť tak, že konaním žalovaného by mohlo byť zasiahnuté do práv žalobcu. 5. Na základe uvedených skutočností bola preto podľa § 143 SSP vykonaná oprava prvej vety bodu 18. Uznesenia Krajského súdu v Banskej Bystrici č. k. 24S/221/2019-5 zo dňa 29. apríla 2020 týmto opravným uznesením tak, ako je uvedené vo výroku tohto opravného uznesenia. 6. Toto rozhodnutie prijal senát krajského súdu pomerom hlasov 3:0 (§ 139 ods. 4 SSP v spojení s § 147 ods. 2 SSP). Toto rozhodnutie prijal senát krajského súdu pomerom hlasov 3:0 (§ 139 ods. 4 SSP v spojení s § 147 ods. 2 SSP). Poučenie: Proti tomuto uzneseniu je prípustná kasačná sťažnosť v lehote jedného mesiaca od doručenia tohto rozhodnutia, podaná na Krajskom súde v Banskej Bystrici. V kasačnej sťažnosti sa musí okrem všeobecných náležitostí podania podľa § 57uviesť: a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a za akých dôvodov podľa § 440 sa podáva, d) návrh výroku rozhodnutia. Sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Kasačnú sťažnosť je potrebné predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Poznámka: Rozhodnutie nepodpísala členka senátu M.. V. V. z dôvodu jej ospravedlnenej neprítomnosti na pracovisku v čase jeho písomného vyhotovenia.

